[{"text_idx": "#000000", "text": "En la somero de 2021, Internacia Ligo de Esperantistaj Instruistoj (ILEI) kaj Itala Instituto de Esperanto kune lanc\u0302is novigan instruan projekton en regiono Toskanio de centra Italio. La baza ideo de Bruc\u0302jo Kasini (itale, Brunetto Casini) kaj Laura Brazzabeni estis, ke Esperanto estas ja facile lernebla lingvo kaj g\u0302i povas iel helpi gelernantojn pli bone kompreni la strukturon de aliaj lingvoj, krom de sia propra. Tio estas tiel granda kaj evidenta merito, ke bone informitaj lernejestroj kaj instruistoj ne povas ne interesig\u0302i pri g\u0302i. Sed la sola problemo estas, ke por la celata ag\u0302-grupo de superaj mezlernejanoj (de 14 g\u0302is 19-jarag\u0302aj) ne sufic\u0302e da instruistoj regas Esperanton en italaj lernejoj. La brila solvo\u2014tute ebla por Esperanto, sed ec\u0302 ne pensebla por pli malfacilaj lingvoj\u2014estas instrui unue al la instruistoj per senpaga video-kurso de 20 horoj plus 10 horoj de individua studado kaj specialaj interretaj renkontig\u0302oj kun spertaj instruistoj. Tiel naskig\u0302is la nomo de la projekto: \u201c30 Oraj Horoj\u201d. Ili estas vere oraj, c\u0302ar en ili oni povas lerni multe, ne nur pri la lingvo mem, sed ankau\u030c pri g\u0302ia historio, kulturo kaj movado. Kun la helpo de fakuloj kiel Renato Corsetti, Carlo Minnaja kaj Irene Caligaris\u2014kaj kun la subteno de la Nacia Biblioteko de Esperanto de Massa en la persono de la volontulo Enrico Borrello\u2014kreig\u0302is tiel kurso sufic\u0302e enhavoric\u0302a kaj alloga por povi sukcese konkuri kun la multaj lertigaj fakaj kursoj, inter kiuj italaj lernejaj instruistoj povas nun elekti."}, {"text_idx": "#000001", "text": "Tamen unue la subteno de la lokaj au\u030ctoritatoj estis necesa por povi rekte proponi la kurson al c\u0302iuj lernejoj de Toskanio\u2014kaj poste en iom malsama maniero al tiuj de regiono Friulo-Venecio Julia, kie okazos la ILEI-kongreso en julio 2023. Pro tio Bruc\u0302jo Kasini en somero 2021 petis al mi verki \u201csciencan dokumenton\u201d pri la historio de la eksperimentoj, kiuj pruvas, ke Esperanto estas facile lernebla kaj helpas en la studo de aliaj lingvoj. Tiel naskig\u0302is la unua malneto de mia libro L\u2019esperanto: facilita\u0300 di apprendimento e aiuto nello studio di altre lingve (Esperanto: facile lernebla kaj helpo en la studo de aliaj lingvoj). Poste, kun multe da aldonoj kaj profundigoj, g\u0302i estis publikita kiel 300-pag\u0302a libro de la itala eldonejo Edistudio en majo 2023. G\u0302i ekis precipe kiel longa bibliografio kun mallonga klara priskribo de la plej gravaj eksperimentoj, tuj uzebla por persvadi la legantojn pri la boneco de nia instrua propono. G\u0302ia unua celo estis klare montri al au\u030ctoritatoj, lernejestroj, instruistoj, gelernantoj kaj ties gepatroj, ke jam dum pli ol unu jarcento amasig\u0302is en malsamaj partoj de la mondo pruvoj kaj atestoj, de la plej subjektive entuziasmaj al la plej science objektivaj, pri la lern-facileco kaj la lern-faciliga aspekto de la lingvo de Zamenhof rilate al la lernado de aliaj lingvoj kaj al la pli profunda kompreno de la propra."}, {"text_idx": "#000002", "text": "Multe gravas, ke kelkaj el la plej signifoplenaj eksperimentoj, pri kiuj mi parolas en la libro, estis faritaj en Azio\u2014kiel tiu de lernejestro Wei Yubin (Jado) c\u0302e elementa lernejo Baiyangshujie en Taiyuan, C\u0302inio\u2014au\u030c koncernas la lern-faciligan efikon de Esperanto rilate al aziaj lingvoj\u2014kiel tiu de geedzoj Jennifer kaj Alan Bishop en Au\u030cstralio en la nau\u030cdekaj jaroj. Tiu aspeko estas tre alloga por persvadi italajn au\u030ctoritatojn, c\u0302ar g\u0302i montras la veran internacian atingon de Esperanto, kiam pli kaj pli da gelernantoj en italaj superaj mezlernejoj volas lerni la c\u0302inan lingvon, tre allogan pro kulturaj kaj ekonomiaj kialoj. De tiu vidpunkto, ne estas strange, ke la unua instruisto, kiu sukcese finis la kurson de la \u201c30 Oraj Horoj\u201d en Toskanio, Carlo Nicola Colacino, instruas la lingvon al lernantinoj en liceo de Cascina\u2014proksime de Pizo\u2014kiuj lernas ankau\u030c la c\u0302inan. Ili nun korespondas kun la gestudentoj de la Esperanto-fako de Zaozhuang-Universitato."}, {"text_idx": "#000003", "text": "Alia grava parto de la \u201cscienca dokumento\u201d, kiu ig\u0302is pli ampleksa en la libro, estas intervjuoj al protagonistoj de kelkaj el tiuj eksperimentoj au\u030c al homoj, kiuj sukcesis instrui Esperanton en lernejoj, prezentante g\u0302in kiel facile lerneblan kaj lern-faciligan lingvon. Mia celo en tiu c\u0302i kazo estas montri kolekton de argumentoj, uzeblaj por persvadi ne nur la au\u030ctoritatojn, sed ankau\u0306 c\u0302iujn interesatajn partojn de la lerneja kunteksto, ke la lernado de Esperanto donas multe da avantag\u0302oj, kiuj enric\u0302igas la vivon de la lernantoj ne nur de la strikte lerna, sed ankau\u030c de la homa vidpunkto. C\u0302ar la projekto de la \u201c30 Oraj Horoj\u201d estis lanc\u0302ita dum la jaroj de la pandemio de Kovim-19, ankau\u030c gravis montri kiel Esperantaj instruistoj efektive reagis al la problemoj por krei kaj adopti ankorau\u030c pli efikajn materialojn kaj novigajn manierojn instrui pere de malsamaj komunikiloj."}, {"text_idx": "#000004", "text": "Fine, indas substreki, ke ILEI kaj UEA (Universala Esperanto-Asocio) kandidatigis la projekton de la \u201c30 Oraj Horoj\u201d por la Premio Hamdan de UNESKO en novembro 2021 kaj g\u0302i estis jug\u0302ita inter la plej bona triono de 149 long-dau\u030craj instru-projektoj prezentitaj el la tuta mondo. En 2023 Itala Instituto de Esperanto, g\u0302uste dank\u2019 al la Projekto \u201c30 Oraj Horoj\u201d, estis inter la 12 institucioj, kiuj gajnis la Eu\u030cropan Kvalit-etikedon por Lingvo-instruado, en konkurso kune lanc\u0302ita de la italaj Nacia Agentejo Erasmus + kaj INDIRE (Nacia Instituto de Dokumentado, Novigado kaj Esplorado pri Edukado). Espereble la eldono de la Esperanta traduko de mia libro fare de Edistudio en julio 2023 helpos g\u0302iajn sekvajn tradukojn al malsamaj lingvoj kaj la fruktodonan adaptadon de nia instrua sperto al malsamaj kuntekstoj tra la mondo."}]